Broj: 510/20

Sarajevo, 14.05.2020.

**BOSNA I HERCEGOVINA**

**FEDERACIJA BOSNE I HERCEGOVINE**

**VLADA FBIH**

**FEDERALNO MINISTARSTVO PRAVDE**

**n/r premijera g. Novalić Fadila**

**n/r ministra, g. Jozić Mate**

**PREDMET:** Zahtjev za ukidanje Zakona o rokovima i postupanju u sudskim postupcima za vrijeme stanja nesreće na teritoriji Federacije Bosne i Hercegovine

Poštovani,

Ponovo vam se obraćamo sa zahtjevom za hitnim ukidanjem Zakona o rokovima i postupanju u sudskim postupcima za vrijeme stanja nesreće na teritoriju FBIH (“Službene novine FBiH br. 28/20), koji je stupio na snagu 07.05.2020. godine. Naglašavamo da je donošenje Zakona apsolutno nepotrebno nakon izmijenjenih okolnosti i ublaženih mjera i naredbi Federalnog štaba civilne zaštite i donošenja odluke VSTV-a od 30.04.2020. godine o organizaciji rada u sudovima.

Vrijeme stanja nesreće zbog pandemije virusom Covid 19 proglašeno je 16.03.2020. godine u FBiH, te je Advokatska/Odvjetnička komora FBiH reagirala bez odlaganja i dostavila prijedlog Zakona koji bi se usvojio po hitnom postupku kojim bi se prekinuli rokovi i odredio način postupanja u sudovima u FBiH.

Inicijativa koju je Advokatska/Odvjetnička komora FBiH dostavila, urađena je u suradnji sa odvjetničkim komorama Austrije, Slovenije i Hrvatske koje su u svojim parlamentima već usvojile zakon koji regulira funkcioniranje pravosuđa u tim zemljama, te kolegama iz Advokatske komora Republike Srpske radi jedinstvenog stava u BiH.

Također smo se vodili preporukama CCBE-a i Evropskog suda za ljudska prava u Strazburu koji je donio odluku o moratoriju na rokove u trajanju od 30 dana od proglašenja pandemije.

Isti je trebalo donijeti po hitnom postupku na početku stanja nesreće kako bi se omogućilo postupanje u oblasti pravosuđa koje je usmjereno na očuvanje života i zdravlja ljudi.

Odlukom VSTV-a od 30.04.2020. godine naglašeno je da rad pravosudnih institucija mora biti usklađen sa odlukama nadležnih kriznih štabova i drugih nadležnih organa za upravljanje krizom na teritoriji nadležnosti svake pojedinačne institucije, te da sve odluke o liberalizaciji mjera rada u pravosudnim institucijama moraju biti srazmjerne trenutnoj epidemiološkoj situaciji na području rada svake institucije koja se mora svakodnevno pratiti te shodno istoj uvoditi ili ublažavati mjere.

Postupajući po navedenoj odluci VSTV-a, shodno izmijenjenim okolnostima i ublaženim mjerama i naredbama Federalnog štaba civilne zaštite, a radi postepene normalizacije rada, odluke i planove o liberalizaciji mjera donijeli su **općinski sudovi** Federacije BiH: u Mostaru, Širokom Brijegu, Čapljini, Čitluku, Ljubuškom, Livnu, Gračanici, Orašju, Banovićima, Kalesiji, Srebreniku, Zenici, Zavidovićima, Visokom, Tešnju, Kaknju, Bugojnu, Travniku, Sanskom Mostu, Goraždu, Sarajevu; **kantonalni sudovi Federacije BiH:** u Sarajevu, Širokom Brijegu, Novom Travniku, **Vrhovni sud FBiH,** **Osnovni sudovi Republike Srpske**: u Trebinju, Modriči, Foči, Vlasenici; **Okružni sudovi u RS**; u Banja Luci, Doboju, Istočnom Sarajevu, Trebinju, Bijeljini, **Katonalna tužilaštva/tužiteljstva:** Zeničko-dobojskog kantona i Županije Zapadnohercegovačke Široki Brijeg, Okružno javno tužilaštvo u Doboju i Tužilaštvo Brčko distrikta BiH, Tužilaštvo BiH.

Sudovi počinju sa radom u punom kapacitetu od 15.05.2020. godine, a ročišta se već zakazuju u svim sudovima i održavat će se uz strogo pridržavanje mjera zaštite u prostorijama u kojima je moguće osigurati adekvatnu socijalnu distancu svih prisutnih i konstantno prirodno provjetravanje, vodeći računa o hitnosti predmeta, starosti predmeta te o broju učesnika u postupku.

Da je naš zahtjev opravdan potvrđuju do sada izmijenjene mjere i omogućavanja rada u različitim privrednim oblastima kao i najavljene odluke o dozvoljenom okupljanju do 10 osoba, omogućavanju rada ugostiteljskih objekata pa čak i otvaranja granica sa susjednim državama, što bi praktično značilo, ukoliko bi Zakon ostao na snazi, da se omogućava rad svima osim odvjetništvu/advokaturi. Naprijed dostavljene odluke o liberalizaciji mjera rada sudova dodatno potvrđuje opravdanost našeg zahtjeva za ukidanjem Zakona o rokovima i postupanju u sudskim postupcima za vrijeme stanja nesreće na teritoriji Federacije Bosne i Hercegovine, koji smo Vam uputili 04.05.2020. godine, te ponovo predlažemo da u cilju nesmetanog rada pravosuđa, bez čijeg funkcioniranja ne može niti država funkcionirati - čega ste zasigurno svjesni, isti stavite van snage i to po hitnom postupku.

Obzirom da je Zakon donešen 50 dana nakon proglašenja nesreće u FBiH i u vrijeme donošenja je izgubio svoju svrhu zbog neblagovremenog donošenja, jer po procesnim zakonima u FBiH najduži procesno pravni rokovi za ulaganje pravnih lijekova iznose 30 dana, očigledno je da su donošenjem ovog Zakona protekli svi procesno pravni rokovi zakona u FBiH, uz činjenicu da se prema odredbama Evropske konvencije o ljudskim pravima odredbe bilo kojeg zakona ne mogu primjenjivati retroaktivno.

Advokatura/odvjetništvo je prema stavu Evropskog suda za ljudska prava u Strazburu neodvojivi dio pravosuđa, u zaštiti prava građana, te bi daljim ostankom na snazi ovog Zakona bio paraliziran rad pravosuđa, a građanima uskraćeno zagarantirano ljudsko prava Evropskom konvencijom o ljudskim pravima u suđenja u razumnom roku.

S poštovanjem,

\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_

Nikica Gržić Dragan Pudar

Predsjednik Predsjednik Upravnog odbora